Diari Oficial de la Generalitat Valenciana


Sumari del DOGV 3473, del 14-04-1999 (1999/3209)

ACORD de 30 de març de 1999, del Govern Valencià, pel qual s'aprova el Pla d'Ocupació del Sector del Menor.
-----------------------------------------------------------------------------------------------------------

### Dades del document

Número de DOGV
:   3473

Data del DOGV
:   14-04-1999

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1999/3209


Data del document
:   30-03-1999

Organisme emissor
:   Conselleria d'Economia, Hisenda i Administració Pública

Tipus de document
:   Acord

Anàlisi jurídica

 Descriptors 

:   * funcionari
    * administració del personal
    * servei social

ACORD de 30 de març de 1999, del Govern Valencià, pel qual s'aprova el Pla d'Ocupació del Sector del Menor. [1999/Q3209]
  
El Govern Valencià, en la reunió del dia 30 de març de 1999, adoptà l'acord següent:
  
En l'actual configuració orgànica del Govern Valencià, la Conselleria de Benestar Social és el departament responsable de l'àrea dels serveis socials. En aquest sentit, com a centre directiu al qual li correspon la proposta i execució de les polítiques en aquesta matèria, la Direcció General de Serveis Socials assumeix les actuacions relatives al sector de la infància i del menor. Amb aquest objecte, compta amb una xarxa assistencial de centres propis ?residències maternoinfantils, residències infantils, residències comarcals, residències juvenils, centres de dia per a menors, centres de recepció i centres de reeducació- en els quals presten serveis, en gran mesura, dos col·lectius de personal que col·laboren en el camp de l'educació dels més desfavorits: l'especialista en acció social (EAS) i el tècnic mitjà especialista en menors (TMEM).
  
Les funcions i comeses professionals que separaven inicialment aquests dos col·lectius s'han anat difuminant amb el temps, produint-se en la pràctica una indistinta execució de tasques per part d'ambdós. Això ha generat una situació de conflicte permanent que, a més a més, per la distinta classificació dels llocs de treball als quals estaven adscrits els dos grups de personal, ha portat a la judicialització del sector amb caràcter general.
  
Per tal de donar fi a aquesta situació de confrontació, així com per a millorar l'eficàcia d'un sector fonamental en la política de serveis socials de l'administració del Govern Valencià, la Comissió d'Interpretació, Vigilància i Estudi del II Conveni Col·lectiu (CIVE) va adoptar l'Acord de 29 de juliol de 1997, sobre el sector del menor, de les conclusions del qual naix el present Pla d'Ocupació.
  
Aquest Pla d'Ocupació, que pretén reestructurar el sector del menor, de manera que el personal del grup B que hi preste serveis es reduïsca a un col·lectiu únic, amb un sol tipus de relació jurídica (funcionarial especial) i denominació (tècnic mitjà especialista del menor), en el qual s'integraran els dos esmentats col·lectius professionals, ha estat precedit per una primera mesura fonamental resultant de l'acord a que es fa referencia, que arreplega els compromisos que s'hi assumeixen: la modificació de la classificació dels esmentats llocs de treball d'EAS, operada per la Resolució de 22 d'octubre de 1997, del director general de la Funció Pública (DOGV número 3.112, de 31 d'octubre de 1997).
  
Pel que fa al contingut del Pla d'Ocupació cal assenyalar que aquest inclou: els processos d'adaptació del personal que s'hi aborden; la delimitació dels àmbits subjectiu i temporal; el règim dels cursos i proves selectives d'adaptació, així com els temaris; i el procediment per tal d'adquirir la condició de funcionari de carrera.
  
Finalment, com a conseqüència de l'experiència acumulada en altres processos similars que s'han dut a terme al si de l'administració de la Generalitat Valenciana, així com a l'administració de l'estat, mitjançant el Pla d'Ocupació, es crea la Comissió d'Admissió i Seguiment, en la qual estan representats l'administració i les organitzacions sindicals, que, a banda de fer el seguiment del Pla d'Ocupació, té com a funció la d'aclarir les possibles incidències que es plantegen en relació amb l'admissió del personal inclòs en l'àmbit d'aplicació.
  
Per tot això, en virtut d'allò que estableix l'article 21 i les disposicions addicionals tercera i següents del Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1995, del Govern Valencià, així com l'article 12.b del II Conveni Col·lectiu per al personal al servei de la Generalitat Valenciana, i amb la negociació prèvia amb les organitzacions sindicals més representatives, a l'empara del que disposa la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, a proposta del conseller d'Economia, Hisenda i Administració Pública i de la consellera de Benestar Social, el Govern Valencià,
  
ACORDA
  
1. Aprovació del Pla d'Ocupació
  
Aprovar el Pla d'Ocupació del personal adscrit al sector del menor (POSM) de l'administració del Govern Valencià, elaborat per tal d'acomplir l'Acord de 29 de juliol de 1997, de la Comissió d'Interpretació, Vigilància i Estudi (CIVE).
  
2. Objecte del Pla d'Ocupació
  
2.1 L'objecte del POSM és reestructurar el sector del menor, de manera que el personal del grup B que hi presta serveis es reduïsca a un únic col·lectiu, amb un sol tipus de relació jurídica (funcionarial especial) i denominació (tècnic mitjà especialista del menor).
  
2.2. La reestructuració a què es refereix l'apartat anterior suposa els processos d'adaptació que tot seguit s'indiquen:
  
Procés I. Personal laboral fix, amb la categoria professional d'especialista en acció social (EAS), grup C: adquisició de la condició de funcionari o funcionària de carrera d'administració especial, grup B, tècnic mitjà especialista del menor (TMEM).
  
Procés II. Funcionaris o funcionàries de carrera, del grup C, que pertanyen al col·lectiu d'EAS: adquisició de la condició de funcionari o funcionària de carrera d'administració especial, grup B, TMEM.
  
Procés III. Personal laboral fix, amb la categoria professional de TMEM, grup B: adquisició de la condició de funcionari o funcionària de carrera d'administració especial, grup B, TMEM. En aquest cas, es disposarà el que sobre això estableixen els apartats 9, 10 i 11 d'aquest Pla d'Ocupació, segons pertoque.
  
3. Àmbit d'aplicació
  
3.1 Àmbit subjectiu
  
Per a ser admesos al procés d'adaptació al qual es refereix aquest POSM, es requereix:
  
a) Estar en possessió de la titulació acadèmica corresponent al grup B o equivalent, d'aquells als quals es refereix l'article 4 de la Llei de la Funció Pública Valenciana, en la data en què es publique en el Diari Oficial de la Generalitat Valenciana (DOGV) l'aprovació del present POSM.
  
b) Ser personal al servei de l'Administració del Govern Valencià pertanyent a algun dels grups de titulació i amb la relació jurídica que tot seguit s'indica, segons corresponga:
  
a') Personal laboral fix, del grup C i de la categoria professional d'EAS.
  
b') Funcionari o funcionària de carrera del grup C i del col·lectiu d'EAS.
  
c') Personal laboral fix, del grup B i de la categoria professional de TMEM.
  
c) Estar en alguna de les situacions administratives següents:
  
a') Servei actiu, ocupant amb caràcter definitiu, o amb caràcter provisional per qualsevol motiu, un lloc de treball inclòs en les relacions de llocs de treball de l'administració del Govern Valencià.
  
A aquest efecte, s'entendrà compresa en la situació de servei actiu, qualsevol altra en la qual el titular del lloc de treball no preste efectivament serveis però tinga reservat el lloc per una causa legalment reconeguda.
  
b') Excedència o qualsevol altra situació distinta a la de servei actiu que supose dret al reingrés com a EAS o TMEM.
  
3.2 Àmbit temporal.
  
El POSM tindrà una vigència temporal de sis anys a partir de la publicació en el DOGV de l'aprovació.
  
4. Comissió d'Admissió i Seguiment del Pla d'Ocupació del Sector del Menor (CAS)
  
4.1 Per tal de fer el seguiment del procés de promoció i adaptació de la relació jurídica del personal inclòs en l'àmbit d'aplicació d'aquest POSM, així com, si s'escau, aclarir les possibles incidències relacionades en l'admissió de l'esmentat personal a les proves, es constitueix la Comissió d'Admissió i Seguiment del Pla d'Ocupació del Sector del Menor (CAS).
  
4.2 Els acords que adopte la CAS tindran el caràcter de proposta i resoldrà l'òrgan competent segons la matèria allò que pertoque.
  
4.3. La CAS, presidida pel cap d'Àrea de Funció Pública o persona en la qual delegue, estarà formada pels membres següents:
  
En representació de l'administració de la Generalitat Valènciana:
  
- Un o una representant del Servei de Classificació i Registre de la Direcció General de Funció Pública
  
- Un o una representant del Servei de Règim Jurídic i Relacions Sindicals de la Direcció General de Funció Pública, que actuarà com a secretari o secretària d'actes.
  
- Un o una representant del Servei de Selecció i Provisió de la Direcció General de Funció Pública.
  
- Un o una representant de l'Àrea de l'Institut Valencià d'Administració Pública, de la Subsecretaria per a la Modernització de les Administracions Públiques.
  
- Un o una representant de la Secretaria General de la Conselleria de Benestar Social.
  
- Un o una representant de la Direcció General de Serveis Socials de la Conselleria de Benestar Social.
  
En representació de les organitzacions sindicals:
  
- Un o una representant de la UGT.
  
- Un o una representant de CEMSATSE.
  
- Un o una representant de FSAP CCOO-PV.
  
- Un o una representant de CSI-CSIF.
  
5. Cursos i proves selectives de promoció interna i d'adaptació de la relació jurídica
  
5.1 Convocatòries.
  
5.1.1 Primera convocatòria.
  
a) Amb anterioritat al començament de les proves de promoció interna i d'adaptació de la relació jurídica, mitjançant ordre del conseller d'Economia, Hisenda i Administració Pública, es convocaran aquestes. L'esmentada ordre inclourà, necessàriament, el nomenament del tribunal qualificador, així com el model normalitzat de la sol·licitud de participació en el procés, el qual inclourà la referència al lloc de treball que ocupa la persona aspirant i, si escau, si està en qualsevol tipus d'excedència o altra situació administrativa.
  
b) Finalitzat el termini de presentació de les sol·licituds, la Direcció General de Funció Pública publicarà en el DOGV la relació de persones admeses i excloses a la realització dels cursos i proves selectives, i s'especificarà el motiu de l'exclusió.
  
c) Publicada la relació a què fa referència l'apartat anterior, les persones aspirants podran formular, durant un termini de 10 dies hàbils des de l'endemà de la publicació, les al·legacions que creguen oportunes, i també podran esmenar les faltes en què hagueren pogut incórrer i adjuntar els documents preceptius no presentats junt amb la sol·licitud, segons el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
d) Transcorregut el termini anterior, esmenats els defectes i vistes les reclamacions efectuades, la Direcció General de Funció Pública dictarà una resolució amb la llista definitiva de persones admeses, la qual serà publicada en el DOGV.
  
5.1.2 Segona convocatòria.
  
Una vegada transcorreguts tres anys des de l'aprovació i publicació del POSM, l'òrgan competent de l'administració del Govern Valencià convocarà un segon procés de promoció interna i adaptació de la relació jurídica del personal a la naturalesa dels llocs que ocupa, al qual podrà presentar-se tot el personal que estant inclòs en l'àmbit subjectiu d'aplicació del POSM, no tenia la titulació corresponent al grup B en el moment de publicar-se aquest, i l'hagen obtinguda en l'esmentat termini. Alhora, podran presentar-se també a aquesta segona convocatòria el personal que ja ho féu en la primera i no va superar les proves, o bé que no hi va participar.
  
5.1.3 Tercera convocatòria.
  
Una vegada transcorreguts sis anys des de l'aprovació i publicació del POSM, es convocarà un tercer i últim procés de promoció interna i adaptació de la relació jurídica del personal a la naturalesa dels llocs que ocupa, al qual es podrà presentar tot el personal inclòs en el seu àmbit subjectiu d'aplicació, que estiga en possessió de la titulació corresponent al grup B, no ho haja fet en les dues convocatòries anteriors, o havent-ho fet no haja superat les proves selectives.
  
5.1.4 Procediment de la segona i tercera convocatòries.
  
La segona i tercera convocatòries es regiran pel mateix procediment que la primera.
  
5.2 Règim dels cursos i proves selectives.
  
5.2.1 Calendari dels cursos.
  
Els cursos de promoció interna i adaptació de la relació jurídica inclosos en la primera convocatòria d'aquest Pla d'Ocupació es realitzaran al llarg de l'any 1999, amb dues edicions, i es realitzaran de manera descentralitzada a Castelló, València i Alacant, tot això sense perjudici dels ajustaments que calguen en funció del volum de participants en cada àmbit territorial.
  
L'Institut Valencià d'Administració Pública (IVAP) determinarà amb la deguda antelació i publicitat, el calendari de celebració dels cursos esmentats, el règim horari i el lloc de realització, mitjançant les resolucions corresponents de la Subsecretaria per a la Modernització de les Administracions Públiques, les quals seran publicades en el DOGV.
  
5.2.2 Àrees de coneixement, temaris i durada dels cursos.
  
1. Les àrees de coneixement incloses en aquest Pla d'Ocupació són les que tot seguit s'indiquen, i els temaris corresponents a cadascuna d'elles són els que s'indiquen en l'annex I:
  
I. Àrea de programes del sector del menor: 53 hores lectives.
  
II. Àrea psicofísica: 25 hores lectives.
  
III. Àrea jurídica del sector del menor: 21 hores lectives.
  
IV. Àrea d'organització i gestió administrativa: 46 hores lectives.
  
2. La durada i el contingut dels cursos, segons el procés d'adaptació que pertoque dels que s'indiquen en l'apartat 2.2 d'aquest Pla d'Ocupació, són els establits en l'annex II.
  
Les hores que es dediquen a l'avaluació continuada, a la qual es refereix l'apartat 5.2.4. d'aquest POSM, es consideraran com hores lectives a tots els efectes.
  
5.2.3 Assistència als cursos.
  
Per tal d'adquirir la condició de funcionari de carrera de la Generalitat Valenciana, d'administració especial del grup B, tècnic mitjà especialista de menors, mitjançant el procediment establit en aquest Pla d'Ocupació, a més de superar les proves d'avaluació corresponents serà requisit indispensable l'assistència, com a mínim, a un 85% de la durada total del curs selectiu.
  
5.2.4 Avaluació continuada.
  
El tribunal qualificador dels cursos selectius d'aquest Pla d'Ocupació realitzarà una avaluació continuada del personal adscrit.
  
5.2.5 Prova final.
  
Acabats els cursos selectius es realitzarà una prova final sobre els continguts dels temaris de les matèries impartides.
  
5.2.6 Qualificació de les proves.
  
1. Tant l'avaluació continuada com la prova final del curs selectiu seran valorades de 0 a 10 punts.
  
2. Per a la superació final del procés selectiu i, per tant, per a adquirir la condició de funcionari o funcionària de carrera i de TMEM, s'haurà d'obtenir la qualificació d'apte.
  
La qualificació d'apte s'obtindrà quan s'aconseguisca una puntuació igual o superior a 10 punts, resultat de sumar la mitjana de les qualificacions obtingudes en l'avaluació continuada i en la prova final del curs selectiu.
  
3. Independentment de la puntuació obtinguda prèviament en les proves de l'avaluació continuada, la presentació a la prova final del curs selectiu és un requisit indispensable per a l'adquisició de la condició de funcionari o funcionària de carrera com a TMEM.
  
5.3 Tribunal qualificador de les proves selectives.
  
El tribunal qualificador dels cursos i proves selectives de promoció interna i d'adaptació de la relació jurídica que haurà de realitzar l'avaluació continuada en els cursos selectius i també la qualificació de les proves finals, serà nomenat, mitjançant ordre, pel conseller d'Economia, Hisenda i Administració Pública.
  
5.4 Professorat dels cursos.
  
Els cursos del procés selectiu inclòs en aquest Pla d'Ocupació seran impartits per professorat designat per l'IVAP.
  
5.5 Publicitat de les llistes d'aprovats.
  
5.5.1 Acabats els cursos i proves selectives, el tribunal qualificador farà públiques, a les seus de les conselleries d'Economia, Hisenda i Administració Pública i de Benestar Social d'Alacant, València i Castelló, les relacions del personal que hi ha participat i indicarà la qualificació d'apte o no apte, que constituiran les llistes de persones aspirants que han superat les proves objecte d'aquest Pla d'Ocupació.
  
5.5.2 El tribunal qualificador elevarà al conseller d'Economia, Hisenda i Administració Pública les llistes de les persones aspirants que hagen superat les proves selectives, perquè siguen publicades en el DOGV.
  
6. Nomenaments com a funcionari o funcionària de carrera i situacions derivades del POSM
  
6.1 Acabades cadascuna de les tres convocatòries a les quals fa referència l'apartat 5.1 d'aquest POSM, les persones que les superen seran nomenades funcionaris o funcionàries de carrera (TMEM) pel conseller d'Economia, Hisenda i Administració Pública. Prendran possessió en els mateixos llocs de treball que ocupen, i amb la mateixa situació administrativa que hi tenen, amb l'acreditació prèvia de tenir la titulació acadèmica corresponent al grup B o equivalent.
  
En el moment de la presa de possessió com a funcionari o funcionària de carrera, es passarà a la situació d'excedència automàtica com a personal laboral.
  
6.2 Els EAS que no estiguen en possessió de la titulació acadèmica corresponent al grup B, així com els que no superen les proves selectives de promoció interna i, si s'escau, d'adaptació de la relació jurídica, quan acabe totalment la tercera convocatòria, romandran en els llocs de treball dels quals són titulars, i percebran les retribucions bàsiques corresponents al grup de titulació al qual pertanyen i les complementàries de l'esmentat lloc de treball.
  
6.3 Una vegada aprovat i publicat el present Pla d'Ocupació, es regularitzaran els contractes laborals temporals i els nomenaments com a funcionaris interins o funcionàries interines d'urgència, del personal que ocupe llocs de treball amb la denominació de TMEM, i que fou contractat en el seu moment com a EAS, grup C de titulació.
  
A aquest efecte, es requerirà per tal de regularitzar les disfuncions indicades i procedir, si pertoca, al nomenament com a funcionari interí o funcionària interina d'urgència del grup B, del col·lectiu de TMEM, prèviament i de manera indispensable, l'acreditació documental d'estar en possessió de la titulació corresponent a l'esmentat grup B, o equivalent, d'acord amb el que s'estableix en l'apartat 3.1 d'aquest Pla d'Ocupació.
  
7. Procediments de selecció i provisió de llocs de treball amb la denominació de tècnic mitjà especialista de menors
  
7.1 En les ofertes d'ocupació pública de la Generalitat Valenciana que s'aproven a partir de la publicació del POSM, no s'inclourà cap lloc de treball amb la denominació d'EAS i les funcions que tenia assignades aquesta categoria professional en el II Conveni Col·lectiu per al personal laboral al servei de l'administració de la Generalitat Valenciana
  
7.2 Fins que no s'acabe el procediment corresponent a la primera convocatòria de les proves selectives de promoció interna i d'adaptació de la relació jurídica, i adquerisquen la condició de funcionaris o funcionàries de carrera les persones que les superen, la Direcció General de Funció Pública no convocarà cap concurs per a la provisió de llocs de treball legalment vacants de TMEM.
  
8. Personal laboral fix, amb la categoria professional d'EAS admés cautelarment a la realització del curs d'adaptació de la naturalesa funcionarial (Resolució de 7 de juliol de 1997, de la Direcció General de Funció Pública)
  
8.1 El personal laboral fix que es relaciona en l'annex III, que pertany a la categoria professional d'EAS (grup C), admés cautelarment a la realització dels cursos d'adaptació del règim jurídic (grup B i nivell III), condicionada a la decisió de la sentència ferma (Resolució de 7 de juliol de 1997, de la Direcció General de Funció Pública), es considera inclòs en l'àmbit d'aplicació d'aquest Pla d'Ocupació.
  
8.2 A aquest efecte, la situació d'aquest personal serà la que tot seguit s'indica, segons haja superat o no el curs d'adaptació convocat a l'empara de la Llei 1/1996, de 26 d'abril, de la Generalitat Valenciana, d'adaptació del règim jurídic del personal de la Generalitat Valenciana a la naturalesa dels llocs que ocupa, en el moment de convocar-se les proves selectives regulades per aquest Pla d'Ocupació:
  
a) Si en el moment de convocar les proves d'adaptació d'aquest Pla d'Ocupació, mitjançant l'ordre a què es refereix l'apartat 5.1, ha estat declarat apte en les proves selectives de la Llei 1/1996, de 26 d'abril, de la Generalitat Valenciana, a les quals està admès cautelarment, aquestes proves tindran els mateixos efectes i validesa que les previstes en aquest Pla d'Ocupació i, en conseqüència, l'esmentat personal adquirirà la condició de funcionari o funcionària de carrera (TMEM) en igualtat de condicions que la resta del col·lectiu inclòs en el POSM, amb independència de la decisió de la sentència ferma.
  
b) Si en el moment de convocar les proves d'adaptació d'aquest Pla d'Ocupació, mitjançant l'ordre a què es refereix l'apartat 5.1, hi ha alguna persona de les admeses cautelarment a les proves selectives de la Llei 1/1996, de 26 d'abril, que ha estat declarada no apte, podrà participar en el procés selectiu de promoció interna i d'adaptació de la relació jurídica establit en aquest Pla d'Ocupació, amb independència de la decisió de la sentència ferma.
  
9. Personal laboral fix amb la categoria professional de TMEM per haver superat el curs de promoció interna d'accés al grup B (Resolució de 16 de desembre de 1997, de la Direcció General de Funció Pública -DOGV número 3.147, de 22.12.1997).
  
9.1 El personal laboral fix que es detalla en l'annex IV i que ha superat el curs específic de promoció interna d'accés al grup B (TMEM), segons consta en la Resolució de 16 de desembre de 1997, de la Direcció General de Funció Pública (DOGV número 3.147, de 22.12.1997), convocat per resolució de la Subsecretaria per a la Modernització de les Administracions Públiques, en compliment de la sentència número 2.029/1995, de 10 d'octubre, dictada per la Sala Social del Tribunal Superior de Justícia de la Comunitat Valenciana, d'acord amb el que s'estableix en l'apartat 2.2 d'aquest POSM, està inclòs en el seu àmbit d'aplicació.
  
9.2 Per tal d'adquirir la condició de funcionari o funcionària de carrera del grup B (TMEM), caldrà que superen els cursos i proves selectives que a aquest efecte es convoquen, d'acord amb el temari i la durada dels cursos que s'indica en l'apartat 5.2 d'aquest Pla d'Ocupació.
  
9.3 El règim dels cursos i proves selectives per a aquest personal és el mateix que s'estableix amb caràcter general en l'apartat 5 d'aquest POSM.
  
10. Personal laboral fix amb la categoria professional de TMEM inclòs en la llista definitiva dels cursos d'adaptació del règim jurídic del personal laboral al servei de la Generalitat Valenciana a la naturalesa dels llocs que ocupa (Resolució de 7 de juliol de 1997, de la Direcció General de Funció Pública -DOGV número 3.034, de 14.07.1997).
  
10.1 El personal laboral fix amb la categoria professional de TMEM inclòs en la llista definitiva dels cursos d'adaptació del règim jurídic del personal laboral al servei de la Generalitat Valenciana a la naturalesa dels llocs que ocupa (Resolució de 7 de juliol de 1997, de la Direcció General de la Funció Pública), que no haja obtingut la qualificació d'apte en les proves finals dels esmentats cursos selectius, o bé que no hi haja assistit, d'acord amb el que s'estableix en l'apartat 2.2 d'aquest POSM, està inclòs en el seu àmbit d'aplicació.
  
10.2 Per tal d'adquirir la condició de funcionari o funcionària de carrera del grup B (TMEM), caldrà que supere els cursos i proves selectives que a aquest efecte es convoquen, d'acord amb el temari i la durada dels cursos que s'indica en l'apartat 5.2 d'aquest Pla d'Ocupació.
  
10.3 El règim dels cursos i proves selectives per a aquest personal és el mateix que s'estableix amb caràcter general en l'apartat 5 d'aquest POSM.
  
11. Personal laboral fix amb la categoria professional de TMEM reconeguda mitjançant sentència ferma de l'ordre social.
  
11.1 El personal laboral fix amb la categoria professional de TMEM reconeguda mitjançant sentència ferma de l'ordre social, d'acord amb el que s'estableix en l'apartat 2.2 d'aquest POSM, està inclòs en el seu àmbit d'aplicació.
  
11.2 Per tal d'adquirir la condició de funcionari de carrera del grup B (TMEM), caldrà que superen els cursos i proves selectives que a aquest efecte es convoquen, d'acord amb el temari i la durada dels cursos que s'indica en l'apartat 5.2 d'aquest Pla d'Ocupació.
  
11.3 El règim dels cursos i proves selectives per a aquest personal és el mateix que s'estableix amb caràcter general en l'apartat 5 d'aquest POSM.
  
València, 30 de març de 1999
  
El conseller secretari del Govern Valencià,
  
JOSÉ JOAQUÍN RIPOLL SERRANO
  
ANNEX I
  
Temaris
  
I. Àrea de programes del sector del menor
  
A) Programes d'acció. (21 hores lectives)
  
Tema 1
  
- Programes d'intervenció en institucions per a xiquets i joves amb problemes d'adaptació social.
  
- La psicologia del menor socialment inadaptat.
  
- Límits i possibilitats per a intervenir en institucions.
  
Tema 2. Habilitats socials.
  
Tema 3. Estil de relació amb menors en conflicte social.
  
Tema 4. Intervenció comunitària.
  
Tema 5. Intervenció en famílies.
  
Tema 6. La intervenció en comunitat.
  
B) Programes d'atenció social al menor drogodependent. (25 hores lectives)
  
Tema 1
  
- Programa d'informació.
  
- Les drogues.
  
- Mecanismes d'addicció.
  
- Abordatge clínic en drogodependències.
  
Tema 2
  
- Programa d'intervenció.
  
- Model d'intervenció psicoterapeuta.
  
Tema 3
  
- Programes complementaris.
  
- Prevenció de drogodependències.
  
- De portador de VIH a malalt de la SIDA.
  
C) Programes d'atenció a la infància en la Comunitat Valenciana. (7 hores lectives)
  
Tema 1. Funcions de l'educador especialitzat.
  
Tema 2. Criteris d'organització als centres de recepció i reeducació.
  
Tema 3. Enfocament de la justícia juvenil: del model tutelar al responsabilitzador.
  
II. Àrea psicofísica
  
Tècniques per a afrontar l'estrés. (25 hores lectives)
  
Tema 1
  
- Introducció general a l'estrés.
  
- Marc teòric.
  
- La resposta a l'estrés.
  
- Fórmules explicatives.
  
Tema 2
  
- Estrés fisiològic.
  
- Activitat fisiològica.
  
- La resposta física.
  
Tema 3
  
- Estrés conductual.
  
- Estils de resposta.
  
Tema 4
  
- Estrés cognitiu.
  
- Pensaments irracionals.
  
- Claus reactives.
  
Tema 5
  
- Tècniques per a afrontar l'estrés.
  
- Cognitives.
  
- Conductuals.
  
Tema 6
  
- Entrenament en tècniques.
  
- Justificació.
  
- La resposta de relació.
  
- Relaxació muscular profunda.
  
- Relaxació muscular breu.
  
- Relaxació sense contracció muscular.
  
- Respiració.
  
- Meditació.
  
III. Àrea jurídica del sector del menor
  
Tema 1. Bases constitucionals i legals del dret de família. (2 hores lectives)
  
- Introducció al concepte d'ordenament jurídic.
  
- El concepte legal de família.
  
- Efectes del matrimoni.
  
- La pàtria potestat i la tutela.
  
- Àmbits d'un dret autonòmic de família.
  
Tema 2. Marc legislatiu de la protecció i reforma de menors a Espanya. (1 hora lectiva)
  
Tema 3. Ordenació dels Serveis Socials a la Comunitat Valenciana. (3 hores)
  
- Antecedents i evolució.
  
- La Llei de Serveis Socials.
  
- El Pla d'Ordenació dels Serveis Socials.
  
Tema 4. Desenvolupament legislatiu de la protecció i reforma de menors a la Comunitat Valenciana. La Llei de la Infància. La Llei de Drogodependències i altres trastorns addictius. (3 hores lectives)
  
Tema 5. La pàtria potestat i altres figures de protecció dels menors. (3 hores lectives)
  
- La pàtria potestat.
  
- Altres figures de protecció dels menors.
  
- La tutela.
  
- La tutela ex lege.
  
- La curatela.
  
- El defensor judicial.
  
- El guardador de fet.
  
- L'adopció.
  
- Bibliografia.
  
Tema 6. L'acolliment de menors. (3 hores lectives)
  
Tema 7. La minoria d'edat penal i el procediment de reforma de menors. (3 hores lectives)
  
Tema 8. Intervenció del fiscal en els procediments administratius i judicials per a la protecció dels menors. (3 hores lectives)
  
IV. Àrea de gestió i organització administrativa
  
Tema 1. Gestió de personal. (5 hores lectives)
  
Tema 2. Gestió econòmica. (4 hores lectives)
  
Tema 3. Els drets dels ciutadans i el procediment administratiu. (7 hores lectives)
  
Tema 4. L'organització administrativa. (10 hores lectives)
  
- Concepte i pressupostos constitucionals.
  
- Principis de l'organització administrativa.
  
- Les relacions entre les administracions públiques.
  
Tema 5. Les administracions i les institucions públiques. (15 hores lectives)
  
- L'administració de l'estat: central i perifèrica. Organització i competències.
  
- L'administració de les comunitats autònomes: organització i competències.
  
- L'administració local: tipologia, organització i competències.
  
- L'administració institucional: tipologia i organització.
  
- La Unió Europea: principis i organització.
  
- L'administració consultiva.
  
Tema 6. Informàtica. (5 hores lectives)
  
ANNEX II
  
Durada i contingut dels cursos
  
 Durada
  
 Àrees de coneixement cursos
  
Procés I I, II, III i IV 145 hores
  
Procés II I, II, III i temes 1, 2 i 3 de l'àrea IV 115 hores
  
Procés III I, II, III i IV 145 hores
  
Procés III
  
Personal dels
  
apartats 8.2.b, 10
  
i 11 del POSM I, II, III i IV 145 hores
  
Procés III
  
Personal de
  
l'apartat 9
  
del POSM Temes 4 i 5 de l'àrea IV 30 hores
  
ANNEX III
  
Personal laboral fix, amb la categoria professional d'EAS, admés cautelarment a la realització del curs d'adaptació de la naturalesa funcionarial (Resolució de 7 de juliol de 1997, de la Direcció General de Funció Pública)
  
NRP Cognoms i nom
  
13143988E9 Albiol Miralles, Mercedes
  
83371434M1 Albuixech Novella, Vicente Juan
  
74666510E2 Ampudia Blasco, Juan Carlos
  
57810436H7 Bello Baus, Elvira
  
97984209G1 Buendía Buendía, Felisa
  
07966712P9 Cameros Fernández, Pilar
  
16666594O4 Cantero Samper, Concepción
  
65424869G4 Climent Tarazona, Mercedes
  
89010689L9 García Herrera, Elena
  
82166513Z7 García Usero, Antonia
  
91198955P0 Herraiz Serrano, Purificación
  
82877165H8 Llácer Llorca, José Eusebio
  
78114224P6 Masià Moreno, M. Amparo
  
58877638X4 Pérez Blasco, M. Luisa
  
68144162Y7 Pérez García, Nieves
  
09619513L4 Prats Benavent, Soledad
  
85874454L2 Ruiz Ortega, Aurora
  
95003120N9 Santamaría Bello, Santiago
  
65698959V5 Villalba Garnica, M. Carmen
  
56721307Q9 Yago Puig, Amador
  
ANNEX IV
  
Personal laboral fix amb la categoria professional de TMEM per haver superat el curs de promoció interna d'accés al grup B (Resolució de 16 de desembre de 1997, de la Direcció General de Funció Pública)
  
NRP Cognoms i nom
  
26091323B6 Elipe Remolar, Fernando M.
  
24790970V2 Fernández Calonge, M. Jesús
  
53321563I9 García Igual, Carlos
  
47456662A6 Gavara Serisa, Belinda
  
07964323O5 Miravet Sorribes, Consuelo
  
18271084B4 Mondragón Díaz, Javier
  
76623174E0 Ordóñez Gallegos, Jesús
  
14320176A7 Sánchez Manuel, Francisco J.